khistorydata/jeongjo-sjw-relations huggingface dataset:
정조 16년 · 목
提調鄭昌順副提調李祖源啓言伏承明日有北苑望拜之命繼伏聞承宣之言方有膈候欠寧之節是月重回齋日將近下情焦悶尤不可勝言膈候加減諸節臣等率諸御醫卽爲診察議定湯劑明日望拜之命特爲停止以盡將攝之方敎以酬應若矣退去藥院又請診敎以退去藥院又請診敎以苟若難强豈可强爲反忽瀆䙝之戒而簷溜垂繩沛然可期或有霑服之歎當更觀來朝膈氣與兩勢有所下敎卿等退去不必議別般茶湯煎服數錢香橘則庶得少降酬應苦矣其止之
정조 16년 · 목
箚略曰卽因小報知有明日望拜禮親行之命風泉之感孰不欽仰第念適當此月聖慕如新而近因不忍提不忍見之章奏日積公車强氣酬應膈候欠寧臣每憑近侍傳說區區下情不勝憂慮此時移次之齋詣壇之禮得無有添損之節乎伏乞亟寢成命臣病在床褥無以運動旣不得淸齋出宿只以愛君之誠妄有箚陳論其罪負合被大何亦願亟降威命以警具僚焉批以病不至難强兩不至大澍則豈可欲爲旋止不顧占便之嫌乎所愼奉念承佐不妨臥閤卿須安心勿辭愼攝仍命遣史官傳諭
정조 16년 · 목
箚略曰卽伏聞聖候有愆和之節而乃有明日北苑望拜之命伏念此月復臨齋日將近聖慕彌新多妨節宣此時之移次淸齋勞動行禮易致添損之節決非愼疾之道臣職忝保護固當趨詣求對仰請收還而素患膈症一旬添劇委頓床第末由蠢動玆敢短箚仰籲伏乞卽令藥院入診議藥亟寢成命以盡保嗇之方批以左相批已言之卿其安心調理仍命遣史官傳諭
정조 16년 · 강
以金翰東爲修撰李魯述爲校理南公轍爲正言金羲淳爲持平竝前望也
정조 16년 · 목
敎曰在外及未肅拜三司許遞前望單子入之待下批牌招淸齋以翰東批下
정조 16년 · 강
命永同興海密陽等邑燒燼民家拔例顧助
정조 16년 · 목
忠淸監司朴天衡以永同縣民家二十五戶燒燼馳啓慶尙監司鄭大容以興海郡民家二十九戶燒燼馳啓竝敎曰方農失所可矜各別顧助斯速奠接小殘獨戶還上身布勿徵事回諭大容又以密陽府民家一百九十五戶燒燼馳啓敎曰言念民事極爲關心近二百戶方農失所不可無拔例賙給之擧嚴飭該倅應式外別給穀包還上身役則小殘獨戶蕩減大中戶停退事分付奠接後形止使卽報來後草記事招致備卽分付
정조 16년 · 목
濟遠不爲仕進也
정조 16년 · 강
命畿伯道內雨澤各令邑宰躬審田野後形止狀聞
정조 16년 · 목
因該監司徐鼎修各邑雨澤狀啓敎曰今番雨澤喜出望外而漢南數郡之浹洽不可比諸廣州果川等邑猶多望兩之處云昨今所得更如何而一邑之中亦有多少之別乎竝令邑宰躬審田野或遍探形止使卽報來後後錄條列狀聞事分付畿營
정조 16년 · 목
狀啓以爲列邑麥農今幾登場施至旬望則毋論沿邑峽郡可以次第撤賑益殫誠力毋致虧簣之意連加察飭於邑鎭去月終巡饑口穀總及都數修成册上送賑廳○尤甚邑鎭鐵山府飢口二千二百十七折米六十三石二斗五升醬五石三斗六升零○粥大米三石五斗一升零醬六斗四升零藿三百五十八立半宣川府飢口八千七百九十五折米五十二石十三斗五升䀋四石八斗九升零○粥小米二石十三斗四升零醬十四斗藿四百五十立龍川府飢口三千八百十四折米一百十四石一斗䀋十石二斗七升○粥小米六石五斗四升零醬一石四斗八升零藿四百九十七立半龜城府飢口二千九百九十五折米八十八石十二斗醬七石十一斗六升零○粥小米四石十三斗三升零醬十四斗九升零藿七百四十六立半宣沙鎭飢口二百四十九折米七石四斗八升醬九斗五升零○粥大米四斗三升醬四升零藿三十九立半阿耳鎭飢口二百八十一折米八石八斗二升䀋十斗五升零○粥小米四斗三升零太二斗八升零䀋七升零車嶺鎭飢口一百九十八折米五石十三斗五升䀋七斗八升○粥小米二斗九升零太一斗九升零䀋三升零牛峴鎭飢口二百一折米五石十二斗六升醬七斗四升零○粥小米二斗七升零太二斗零䀋四升零彌串鎭飢口八十九折米二石八斗一升䀋三斗一升零○粥小米二斗零安義鎭飢口一百五十六折米四石十斗三升䀋六斗二升零○粥小米一斗一升零太五升零䀋一升零西林鎭飢口九十折米二石七斗一升䀋二斗九升零○粥大米一斗七升零醬二升藿十九立植松鎭飢口九十折米二石八斗四升醬三斗一升零○粥小米二斗零䀋一升零山羊會鎭飢口一百一折米三石二斗四升醬四斗四升零○粥小米一斗七升零太一斗零䀋二升零之次邑孟山縣飢口四百八十二折米十四石八斗四升醬一石四斗五升零○粥小米十二斗二升醬四斗八升零藿一百二十立半閏四月中巡飢口一萬三千八百二十三內一千六十五口付還及傭役拔去終巡實飢口一萬二千七百五十八折米三百七十六石十三斗八升䀋十六石十三斗三升零醬十五石十四斗四升零粥大米三石十一斗二升零小米十六石一斗三升太八斗三升零䀋一斗九升零醬四石八升零藿二千二百三十一立半
정조 16년 · 강
遞東學敎授金履喬刊改中學敎授李相璜本職與館銜降付國子分館補南學敎授李肇源慈山府使西學敎授鄭東翰遂安郡守尋命肇源與載寧郡守尹行儼相換
정조 16년 · 목
政院啓言因成均館草記四學學製限內不得設行令政院稟旨擧行事允下矣中學敎授李相璜東學敎授金履喬南學敎授李肇源西學敎授鄭東翰俱未肅拜當等學製不爲設行依定式禁推傳旨捧八敎以何必禁推使之今日內設行又啓言李相璜金履喬李肇源鄭東翰特敎申飭之下謂有情勢終不擧行揆以事體誠極未安所當重勘而本院請推之外無他可施之罰何以爲之敎曰兩司侍從亦爲此任則自上雖以三司責之當者認爲兩司而行公有何不可乎飭敎之下焉敢若此其中金履喬則竝居泮庠揆以私義似或然矣許遞李相璜則幾年簪筆必當略聞格例則尤焉敢若此乎本職與館銜刊改降付國子分館施行李肇源鄭東翰一竝黜補邑宰出補兩宰臣遞付京職其窠差遣仍令當日辭朝學敎授之代政官牌招開政差出待下批牌招察任因慈山府使李肇源肅拜單子敎曰爲民邑迎送雖有因便處分當年錄玉堂之府使太過況渠是篤老侍下中道郡守中勿拘相換卽令辭朝
정조 16년 · 강
命忠淸監司李亨元緘辭推考罷承旨李冕膺職
정조 16년 · 목
吏曹啓言卽見忠淸監司李亨元狀本則公州判官權彝性與營將尹守默法當相避令該曹稟處矣本曹則依例以相避代今方直爲差出而其狀啓辭語極甚張皇非請仍非請代殊涉屑越請該道臣推考敎曰狀辭之非請仍非請代帶得言外持難之意忽請令該曹稟處者大關紀綱萬萬駭然昨雖循例啓下欲觀回啓處分矣卿曺之直爲出代可謂得體該道臣推考輕矣爲先緘辭推考承旨之捧納何異於道臣之駭然乎該房承旨罷職以嚴紀綱
정조 16년 · 목
以金履素爲判敦寧韓商新爲正言朴宗臣爲昌陵參奉初仕也因公州判官望筒敎以此時嶺南守令遞易可悶他道中擬入○以李舒永爲公州判官宋時淵爲天安郡守李命植爲判府事
정조 16년 · 목
因文兼望筒敎曰只有本職與館錄刊改之命則文兼出代大是不察矣更思除非弘文錄例不得爲文兼卽受敎定式也然則似有所據而曾經翰林通擬亦有先朝受敎則銓曹事不察則一也望筒勿施當該堂上推考
정조 16년 · 강
以李太亨爲應敎李羽晉金熙朝爲校理李魯述爲副校理朴師默柳河源爲修撰李景溟爲副修撰竝前望也
정조 16년 · 목
敎曰玉堂單番太久疏批未下在外及有實病人許遞前望單子入之待下批牌招推移入直前望李太亨等批下
정조 16년 · 강
召見載寧郡守李肇源遂安郡守鄭東翰于重熙堂
정조 16년 · 강
特補柳河源淳昌郡守李景溟楊根郡守
정조 16년 · 목
政院啓言修撰柳河源副修撰李景溟飭敎之下謂有情勢終不入肅更鼓向深門鑰久留莫重命牌將至經宿萬萬駭然請推考敎曰飭敎之下有情勢者亦已出肅則焉敢若此乎特補淳昌楊根當曰辭朝時任郡守遞付京職事分付
정조 16년 · 목
政院啓言卽者禁漏官來言更鼓未下之前人定鍾聲已聞云更箭未報街筵先下者事未前有請當該習讀從重勘罪兵判推考允之
정조 16년 · 강
以徐有秉爲承旨前望也
정조 16년 · 강
賑恤廳以民家頹壓恤典分給啓
정조 16년 · 목
該廳啓言全家頹壓東部二戶北部一戶各錢二兩完少頹多西部二戶南部一戶北部一戶各布一疋恤典依例分給
정조 16년 · 강
頒敦寧洪樂性以軍門之不得兼綰箚請御營都提擧照例遞改賜批許之
정조 16년 · 목
批以所請依施仍命遣史官傳諭
정조 16년 · 강
命公州判官李舒永仍任前職仍飭銓曹三南被水邑守令檢田出場前勿擬他職
정조 16년 · 목
敎曰以同道之故雖已點下更思本邑亦被水云此時不可遞易昨政公州判官望筒勿施該郡守李舒永仍任前職其代次次仍任公州判官之代更令該曹口傳差出仍令當日辭朝三南被水邑守令無論已準朔未準朔檢田出場前切勿移擬他職事申飭銓曹邑名則大臣知悉令句管堂上使卽書送銓曹仍以此意自廟堂申飭三道道臣俾各視官如家無或出規避之念事嚴飭邑宰
정조 16년 · 강
以李種徽爲公州判官口傳也
정조 16년 · 강
以西所衛將李彙差假承旨
정조 16년 · 목
敎曰諸承旨上疏未承批同副承旨遞差備員間西所衛將假承旨差下
정조 16년 · 목
敎曰日熱如此恤囚之擧寒暑何異該房承旨馳往禁府刑曹死囚外皆卽放釋以啓○假承旨李彙啓言臣敬奉聖敎馳詣義禁府則時囚無仍詣典獄取考囚從案則逆賊緣坐罪人一名傳敎罪人一名殺獄罪人二名僞作批旨罪人一名俱係重囚故竝爲仍囚罪人柳師文漢城府移文據囚禁徐敬植徐敬一保放矣三人等卽爲放送
정조 16년 · 강
命西所衛將許鏛汰職逐鄕李彙堂上宣傳官單付
정조 16년 · 목
初以西所衛將許鏛假承旨差下使之馳往禁府刑曹死囚外皆卽放釋而鏛不卽擧行故出付當直保授更使李彙擧行○敎曰假承旨所爲萬萬無嚴所謂金虎門待命愚濫尤莫甚出付當直保授人許鏛汰其職逐鄕凡事各有勸懲五衛將李彙可謂不負前此收用堂上宣傳官令該曹口傳單付啓下
정조 16년 · 목
承旨李家煥金孝建啓言臣等伏見假承旨李彙啓辭有秋曹罪人柳師文放釋之擧噫嘻此何事也師文非但劇賊星漢之父渠所負犯窮凶絕悖萬戮猶輕尙未一鞫至今假息實是天網之太恢輿憤之共切則不擧王府之嚴覈有若法司之輕囚已爲失刑之甚而今乃畢竟混入於當暑疏釋之中不意聖明之世有此過中之擧也臣等尤有所愕貽失圖者似此凶賊一視於欽恤之中固已大違於天討有罪之典而又況假差承宣徑使擧行不念臺啓之方張不令該曹而聞知瞻聆駭惑刑政顚倒尤爲聖德之貽累區區憂愛於此尤切伏願聖明勿以鎖刻而爲嫌特軫隄防之將壞師文父子幷令王府嚴鞫快施以從群請以伸王法批以勿煩
정조 16년 · 강
應敎李太亨校理金熙朝副校理李魯述金翰東等聯箚賜批
정조 16년 · 목
太亨等箚略曰今日放釋輕囚之擧蓋出於當暑恤囚之德意而至若抑師文之罪關惡逆者亦人於其中臣等不料聖明之世又有此非常之擧也噫彼星賊是何等劇逆大憝乎連腸結肚於罔測不道之九賊傳神護法於戊巳乙丙之諸逆凡今日頂天履地者孰不欲手磔口臠以洩共戴之憤而遺其梟獍之種傳其豺狼之心者師文是也其子逞凶之後自在應坐之律而乃敢偃處城闉延接人容至以凶言悖說肆然發口之狀已登於臺閣之啓究厥情跡萬剮猶輕而迺殿下不恤常憲不念公議使無文無識之假承旨顚倒奉行混同放釋有若尋常罪囚之疏決者然天下寧有是哉凶如星賊逆如星賊而至今偃息於覆載之間者揆以典刑已無可言而乃今全釋之擧又及於同犯凶逆之師文臣等竊恐亂根無鋤拔之時逆窩無打破之期將不知幾箇星賊幾箇師文接跡跳踉而終莫之懲懼矣思之及此寧欲無生伏願殿下深覽而快斷之星賊與師文卽令嚴鞫得情正法以伸邦憲以洩輿憤焉今此師文之罪犯何如關係何如而彼承宣者急於奉承初無一語之覆難渠雖愚蠢之一韎韋苟有一分沫飮之心寧容若是臣等謂當該假承旨爲先施以刊削之典斷不可已也批以不允假承旨事爾等之言非矣大關後弊不允
정조 16년 · 강
承旨徐榮輔金孝建等聯疏命還給
정조 16년 · 목
榮輔等疏略曰臣等伏見副校理李魯述到院之疏則以向日方外儒疏未徹先播請究其宣洩之由於何處而致疑喉院至請覈處臣等卽其日承宣也儒疏之來呈也初不敢開見則傳播與否雖非可論而人言旣如是深緊其何敢晏然乎聯陳短章忙出禁扄伏乞亟賜遞免仍治臣等擅離之罪
정조 16년 · 강
承旨林濟遠上疏踏啓字
정조 16년 · 목
疏略曰臣於昨夜承牌入闕始聞有副校理李魯述侵斥喉院之章初疏之退却臣亦與聞則僚員之徑出義無異同臣則斥其言之猥越而人乃斷臣罪以壅蔽受此題目何敢淟涊伏況日前湖西道臣狀本之捧納也臣以伴直亦在院中該房旣以此被勘則不審之罪臣何可獨自晏然乎以此以彼義在自引冒陳一疏徑出禁扄伏乞亟鐫臣職仍勘臣罪
정조 16년 · 강
承旨趙尙鎭李家煥陳疏引義竝以休紙還給遞尙鎭職
정조 16년 · 목
因尙鎭疏本敎以不干之事如是替引遞差
정조 16년 · 강
中批金達淳爲副修撰
정조 16년 · 목
敎曰玉堂番次豈可許久如是副司果金達淳副修撰除授牌招入直
정조 16년 · 목
以副修撰金達淳牌去來不卽擧行事有是命
정조 16년 · 강
副修撰金達淳上疏賜批仍命推考
정조 16년 · 목
疏略曰臣於見職自諒旣審向者一疏亶出肝膈玉署一步永作鐵限乃者除旨遽下於承命詣閤之時向來圈事俾付之先天目下新除特侈以中批繼而嚴敎荐降臣於是退不得出門進不得言私冒沒出肅秖伏番次自顧慚恧無面可顯嗚呼特授之命異於前望聖意有在傍觀與榮區區感祝豈有一分逡巡之意而念臣以學則空疏以人則儱侗當初冒玷已是萬萬非料箚疏之迭發與議之喧騰莫非如臣濫竽之故則今乃諉以聖恩之出於尋常自同無故仍因蹲據則臣雖無恥人將謂何百爾思量萬無淟涊之勢敢陳短章忙出禁扄伏乞亟遞臣職臣於治疏將上之際伏見喉院啓辭有星漢父師文放釋之擧噫嘻此何事也彼星漢凶疏之後其情節之窮凶旨意之至憯前後聲討臚列無餘則星漢特一戴頭之鬼也其父師文自在連坐之律已不可遽然輕釋況其詬罵之凶言至登於臺臣疏啓證據丁寧輿憤久菀而設鞫之請尙未蒙兪此已失刑則今日此擧尤豈群下所仰望於聖明者哉彼無識武夫怵於嚴敎惟殿下命是承殿下縱以謂無所難事其爲累聖德而壞國綱當復如何哉伏願更加三思亟寢師文放送之命仍從兩司之論批以不允爾其勿辭察職○政院以達淳謂有情勢陳疏徑出啓請推考允之敎以牌招入直
정조 16년 · 강
命四門禜祭當日受香重推禮曹堂上吳載純
정조 16년 · 목
禮曹以時雨成霖稼穡受傷四門禜祭不卜日今十四日設行啓請敎以方寸之禱雖久矣以其大雨時行之節姑欲觀勢矣觀此草記問于大臣大臣亦以今日受香爲可云更思立秋前祈晴足有可據之例而欲爲則何待來日乎四門禜祭受香以今日爲之獻官以內閣玉堂擇差諸執事亦以入直官員塡差有司之臣當守經常之典大扺六月祈晴之已例溯考久遠未之見爲惟有丙申年因特敎一事此豈可倣之典乎至於五月則尙可祀典莫重不可以一禮官之見徑議闊狹六月之無例而欲行則亦當往議大臣或求對稟請而直呈草記太涉率爾該曹堂上從重推考此後六月祈晴除非議大臣及求對莫或徑先草記以遵舊例
정조 16년 · 강
詣仁政殿親傳禜祭香祝
정조 16년 · 목
敎曰旣行祈晴當十分虔誠香祝當於殿庭親傳該房知悉○具翼善冠袞龍袍乘輿出協陽門入仁政門詣月臺降輿陞座親傳香祝訖乘輿出仁政門由協陽門還內
정조 16년 · 강
刑曹判書沈頤之參判徐有大參議洪義榮聯疏賜批
정조 16년 · 목
疏略曰臣等伏聞劇逆星漢之父師文有遣承旨特放之命云臣等相顧愕貽繼以憂憤不能無憾於聖上過中之擧也噫嘻星漢是何等窮天地所無之劇逆而尙今偃息在家輿憤沸鬱則其父師文敢懷怨毒直肆詬罵尤是今古亂逆之所未有也尙未嚴鞫正刑使之戴頭獄中者已萬萬失刑而今者不命有司直爲放釋有若尋常恤囚者然其將何以懼亂賊而整王綱乎雖以傳敎下者觀之死囚外皆卽放釋爲敎凶賊之假息於獄中者猶不可比論於死囚則承旨之混同放送尤不勝驚駭伏乞聖明亟命還囚仍令嚴鞫施法批以囚之旣非啓下則當暑疏放尤豈可區別乎
정조 16년 · 강
大司諫金翊休上疏賜批
정조 16년 · 목
疏略曰今此輕囚放釋之命蓋出於我聖上當暑恤囚之德意而窮凶極惡之柳師文亦人於其中此何事也此何擧也噫嘻星賊之罪䨱載難容神人共憤爲今日臣子者孰不欲手磔口臠而沫飮之請尙未蒙允忍與此賊共戴一天此莫非群下誠未格天之罪而惟彼師文以在法應坐之賊凶言悖說對人發口梟音狼毒父子同腸究厥罪惡宜伏常憲豈可與輕罪囚徒一例全釋乎逆如星賊而偃息自在凶如師文而遽然徑放其可曰國有法乎伏願殿下穆然深思亟允合辭之請星賊師文設鞫得情夬正王法焉噫彼假承旨雖曰無識之武夫宜有共討之常情而承順爲事不思覆難論以討逆之義寧不大可寒心臣謂當該假承旨爲先削黜斷不可已也仍伏念臣厚被堂疏之論勘引義而未蒙遞解自壞臺閣之體例辭避而終靳斥退蹜伏私次不敢以臺職自居當此非常之擧猶不得詣臺爭執伏乞聖明特垂鑑諒削臣之職治臣之罪
정조 16년 · 강
校理李羽晉上疏賜例批
정조 16년 · 목
疏略曰噫嘻君誣未雪國賊未討小大恬嬉日復一日如是而尙可謂國爲國人爲人乎夫譸張訛言誣逼君父蓋有所由來者魯禧倡之於前麟謙踵之於後馴致夏恭滔天之變便成一種凶逆之傳法而梟孼相襲狼毒愈肆乃有星賊之凶疏其譸張也誣逼也直是前後諸賊之一本印來者也渠疏中兩款爲說段落雖異首尾潛貫其上款數段語卽人臣所不忍言不敢言渠乃肆發不忍言之說上逼不敢言之地至於下款所云又何其妖且憯耶噫紛華之不接聲色之不邇非直聖心之澹然無所好擧國臣民孰不爲殿下掩抑欽歎而渠乃白地捏出指無謂有上而厚誣聖德下而煽亂群聽此已渠萬剮之斷案又況詬天罵日之狀發於憲啓則其讎視君父必欲逞毒者又窮天亘宙劇逆大憝而乃殿下過加濡忍尙靳顯戮粵自載籍以來夫爲有公肆誣逼之章私發詬罵之言而貸其腰領任其偃息也哉噫九宗之騎過陵寢語肆凶悖故犯大不敬之科自吐大不道之言鞫庭所供愈出愈凶亂臣賊子何代無之至妖極獰孰如此賊者乎恭惟我景宗大王友篤因心謨傳執中二聖授受之際大公至正以啓億萬年無疆之休凡在含生之倫擧切沒世之思而唯彼九宗有何怨毒無將之心包藏於肚腹不道之說茶飯於口頭此豈但景廟之逆臣卽宗社萬世之劇逆也窮凶情節渠旣承款未及正刑遽致徑斃神人之憤無地可洩夏法之孥戮晉逆之跽斬不容晷刻少緩烏可以治逆之常法有拘於振古所無之劇逆乎至如星漢之與九宗連腸糾結交口延譽打成一片死黨卽擧世所共知及夫星漢之聲討方張也九宗自知不免大生疑㥘至稱顚狂之疾欲爲掉脫之資其平日爛漫同歸於逆節綢繆相議於凶疏者有不待知者而知之惟此佯狂一款實爲兩逆同情之證案九宗參涉於星漢之凶疏昭不得掩則星漢與聞於九宗之逆節的無可疑星九兩賊一而二二而一則星漢卽未斃之九宗到今打破逆窩鋤拔亂根之階捨星賊而何由乎伏願殿下奮發乾剛廓行天討星漢則設鞫嚴問窮覈根窟明正邦刑九宗則快施大逆之律亟擧孥戮之典焉至於柳師文之居家對客詬天罵日又發於諫疏噫窮凶極惡之如星漢而尙使戴頭於一天國無刑法已無可言今渠一室之內生出兩星賊益無懲畏愈肆凶毒究其情狀心寒膽掉且今同聲之討匝域如沸雖三尺之童莫不欲手刃口臠則來往劇逆之家參聽絕凶之言者又何等凶徒逆孼耶臣謂師文幷命訊鞫快正王法來往參聽之凶徒亦令捕廳一一詷捉各施當律斷不可已也抑臣伏聞三司章疏中只陳目下懲討者有勿捧之敎區區愚見竊不勝憂慨之至噫今日兩逆之凶變孰不腐心痛骨而滿庭臣僚無一介碎首叫闔不得請不已公車之所坌集而專事雷同便成常談是固群下不誠之罪而第念同聲之論實出同得之天所以雷同爲說者卽國人皆曰可殺也旣靳曰兪又命勿捧群情之檍鬱姑舍是其有關於開言路重懲討之道亦非細故臣謂近日三司章疏幷命捧入卽賜批旨宜矣李光泰以星賊切姻與星賊相對方星賊之詬罵天日也幷坐參聞信口酬倡其情跡之綢繆心地之獰凶亦一星賊有耳皆聞擧世喧傳臣謂光泰竝卽嚴訊得情快伸當刑宜矣臣於見職自劃有素召牌之下承膺無路伏乞聖明卽削臣職
정조 16년 · 강
命禜祭設行間畿營日次進上封進時敦義門開閉除摽信擧行
정조 16년 · 목
京畿監司徐鼎修啓言本道日次進上從敦義門封進而若値禜祭設行之時則城門開閉稟啓擧行曾有其例明日爲始臣營進上封進時敦義門開閉一節請令兵曹稟旨分付敎以出入時除標信擧行事分付兵曹
정조 16년 · 강
命梁山星州拯活民命人李哲耼等加資朴白吉等帖加成給
정조 16년 · 목
慶尙監司鄭大容壯啓以爲梁山郡守成種仁牒呈內卽接本郡大上洞大下洞兩面居民等訴則渠等所居介在江海之交周回凡爲三十餘里而賴有東西兩堰防禦水患五月十七日之雨洛江暴漲兩堰俱潰俄忽之頃一島成海居民未及預避或登樹端或升屋上相顧啼號無計生出鄕所李哲耼將校具聖輝因官令來在江岸目見此狀與本面風憲裵顯行頓足招呼左右集船以數十餘集救出島中男女二千餘口金海島民中二百餘口及草殯五屍之幾至漂去者亦爲拯出累千濱死之命賴而生全無一渰沒此實罕有之功勞特爲報營論賞事呈訴云星州牧使李命杰牒呈內五月十六日雨水江邊蘆長谷面津頭沙村兩里擧八沈墊居民六十名一時升屋自分必死幸賴統營船人林福發金漢儀等持船來救得以保命禾谷面津頭里居趙江伊等三十四名爲水所漂出沒死生之際倉里居朴白吉乘其船隻趕來救出於怒濤之中被活民人等呈訴請褒故多歧採探實狀果然狀聞施賞俾爲激勸之地云梁山郡鄕所將校之出在津頭雖因官令蒼黃之中能辦急難之義終使數千民命得免胥溺之患其志可嘉其功可賞星州民人之幾死得生亦近百口兩處拯活之船人合施應行之賞典梁山郡鄕所李哲耼將校具聖輝風憲裵顯行星州沙工朴白吉統營船人林福發金漢儀等論賞一款請令該曹考例稟處敎曰觀此狀辭梁山星州人之拯活之功雖有多寡極爲可嘉梁山李哲耼具聖輝裵顯行等救活數千民命者豈可循例回啓稟處乎一倂特爲加資令道伯各別施賞以爲奬勸之地星州三人帖加成給有旨卽爲成送俾遐民知重人命有此特施賞典之意事回諭
정조 16년 · 강
賑恤廳以頹戶恤典題給啓
정조 16년 · 목
該廳啓言東部全家頹壓一戶錢二兩西部完少頹多一戶布一疋南部完少頹多三戶各布一疋北部完少頹多一戶布一疋依例分給
정조 16년 · 강
命知敦寧擇差本府弊瘼釐正後草記
정조 16년 · 목
領敦寧洪樂性啓言敦府近來凋殘特甚趁今釐弊之道若得有裕官府中無邊錢五六千兩限十年貸下特限還本以其餘剩留作府儲或可爲釐弊而臣之卽今精力實無照管之望若使堂上中一人主管擧行似可爲矯捄復奮之方故敢此仰達敎以老病知敦寧許遞今日政擇差以爲釐弊後草記之地
정조 16년 · 강
以洪明浩申獻朝爲承旨前望也尋遞明浩
정조 16년 · 강
重推判敦寧金履素仍飭斯速上來
정조 16년 · 목
敎曰申飭已久尙不出肅昭晣之外曲諒何如則分義道理豈敦如是逡巡判敦寧金履素從重推考更加申飭使之斯速上來行公
정조 16년 · 목
以李思祚爲承旨朴奎淳爲修撰金文淳爲知敦寧
정조 16년 · 강
正言韓啇新陳啓避嫌
정조 16년 · 목
啓言臣向叨見職不善周旋至被大僚之盛論目之以變怪勘之以譴削至今追思愧汗浹背新除之下義急懲討冒沒出肅際玆禜祀虔禱之時不覺瀆擾之爲罪及伏承筵敎下者誨責備至臣於是滿心惶懍無地自容以此情踪其何敢一刻晏然於臺次乎請命遞斥批以勿辭
정조 16년 · 강
命時囚金命淑待坐起捧供後勘律
정조 16년 · 목
義禁府啓言柔院鎭還穀及作首犯鎭將如可査出卽其地定配事命下矣卽接平安監司洪良浩壯啓則兩午僉使金命淑指名以來金命淑今方待命卽爲拿囚而依前下傳敎卽其地熙川郡柔院鎭定配而請發遣府書吏押送配所敎以待坐起捧供後勘律
정조 16년 · 목
該廳啓言東部完少頹多三戶各布一疋西部金家頹壓一戶錢二兩完少頹多三戶各布一疋南部全家頹壓一戶錢二兩完少頹多三戶各布一疋依例分給
정조 16년 · 강
遣承旨詣宗廟景慕宮奉審摘奸仍詣四門禜祭所奉審摘奸飭諸執事益加虔誠齋沐
정조 16년 · 강
以朴祐源李集斗爲承旨前望也
정조 16년 · 목
政院以本院春夏等褒貶因都承旨未差不得爲之啓稟敎以與未差之代前望單子入之待下批牌招以爲限內磨勘之地遂以祐源等批下
정조 16년 · 강
召見備局有司堂上徐有隣李秉模趙鼎鎭稟事備堂吳載純金尙集徐有防金文淳金思穆于熙政堂
정조 16년 · 강
命永禧殿大門傾側處待晴修改
정조 16년 · 목
禮曹判書吳載純啓言卽接永禧殿官員所報則大門傾側不可不及時修改云待晴修改之意請分付該曹戶曹判書趙鼎鎭啓言臣於春奉審時與禮堂同爲奉審則大門傾側處不至時急故未果稟達矣今番潦雨傾側比前有加壁土多有頹落云待快晴修改好矣從之
정조 16년 · 강
命統營支放所需換穀一款問于大臣後行會
정조 16년 · 목
備局有司堂上徐有隣李秉模趙鼎鎭等啓言頃因統制使李潤慶狀啓本營支放不足之弊往復停當指一論列狀聞後稟處之意行會該道矣卽見慶尙監司鄭大容狀啓則枚擧統制使李潤慶移文以爲會內外穀之散在湖南邑鎭者折租爲十九萬餘石雖除相換條十三萬石所餘尙爲五萬六千餘石則此與沒數相換殆有間焉雖以相換後移轉言之支放旣有定數只取其耗條則在沿邑別無添弊之端今此互換限以七年取耗取用七年後則使之各還所管衙門可無彼此掣礙之端云而戊申以後旣復湖南左沿十二營邑鎭船栗之規則今不必移疾於本道自該道內相換取用恐合便宜本道山沿穀互換一款數旣不多且限年數各還原總則依所請許施恐似無妨至於從他變通多般講究無他措劃請令廟堂稟處矣他條變通雖難遽議而換穀一款道臣旣與統帥往復停當有此狀聞所當依狀聞許施而大臣適未入侍請問于大臣更爲稟處從之敎以卿等往問大臣後如以爲可卽爲行會
정조 16년 · 강
命郡守以上窠限都政前以限滿守令通融備擬
정조 16년 · 목
吏曹判書金思穆啓言當此儲窠之日若出郡守以上窠則京職中可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例請依此爲之從之
정조 16년 · 강
命前訓鍊正李晉秀加資宣傳官中仕未滿數三日者都政時陞六
정조 16년 · 목
兵曹判書李秉模啓言訓鍊正積滯未有甚於近來而前正李晉秀曾蒙陞敍之典資窮人陞敍多有區處之例故敢此仰達從之又啓言都政若在念間則宣傳官仕滿中有數三日不足人在前如此之類或有筵稟陞六之例今番亦依此爲之乎從之
정조 16년 · 강
命忠州等邑站船釐弊之方有司諸堂及該差員就問大臣草記回啓
정조 16년 · 목
戶曹判書趙鼎鎭啓言忠州等六邑稅穀以站船分載水運判官領運上納自是古例而法久弊生徒存領運之名實多貽弊之端故曾於庚子革罷站官以忠州牧使定爲都差使員整頓船隻檢束船卒又以槐山等五邑守令輪定差員使之領運上納而捧稅之時裝發之際與都差員眼同擧行事有所定式矣近來差員則謂以輪定看作弁髦凡係捧稅之節下屬誅求之弊全不留意害及船卒京倉上納之時每致無面之患將未免渙散之慮此後則五邑守令輪定之規亟令停罷捧稅領運等事竝以都差員忠州牧使句管擧行至於船隻則七年改槊十四年新造而改槊價錢爲四百兩新造價錢爲六百兩米爲十五石隨其年限自各該邑備給於都庫主人則該主人次知修改轉給沙工雖是定式而所謂都庫主人本以江上無賴之輩受價之後或買腐杇舊船塞責備納或欲盡數都吞移給他人之弊種種有之沙工則旣無沾丏之資安有斗護之心船隻傷損少無關念至有趁不待令以致裝運愆期之患從今以往都庫主人名邑永爲革罷改槊改造價則一依年限移給該船沙工而都差員親執看檢俾無如前之弊恐合事宜請以此意成節目下送該道以爲永久遵行之地敎以有司堂上中曾經道伯人亦陳所見行司直徐有隣曰站船之弊匪今斯今而頃聞差員之言則輪回之後主管無人別生弊端莫可收拾云今年再運諸節不得不另飭忠牧而永久無弊之道宜有一番講究矯革之擧矣敎以再運申飭事姑先依爲之旣有站船設置之法意則雖不敢處議輕罷而弊到極處不可無別般更張卿與有司諸堂及差員就問大臣以十分恰好之方草記回啓
정조 16년 · 강
命嶺南三漕倉差使員开先罷後拿該道伯越俸十等
정조 16년 · 목
戶曹判書趙鼎鎭啓言今番漕船九隻之一時臭載已是無前之變怪而今年旣有閏朔六月又將半矣竝與餘船而尙無消息後漕船亦無各邑過去形止狀右漕船來到永宗掌內已至多日不卽上來差員等之不知漕政之嚴重一任船漢之到處逗留者萬萬駭痛非但後弊難防亦是大關國綱恐不可尋常處之三漕倉差使員新赴任外一竝先罷後拿各漕倉頭目船漢嚴刑懲礪明年爲始如有過期到京之弊則非獨騎船差員之重勘當該都差使員亦爲拿問定罪之意請出擧條嚴飭敎以嶺南設倉以後未有如是愆期云紀綱所在萬萬駭然一幷罷職仍令該府拿問各別嚴處以懲日後莫非道伯不職之致爲先越俸十等明年又或一毫不勤無異於故犯嶺海之典爲可逭也以此嚴飭
정조 16년 · 강
命嶺南致敗漕船都沙工嚴覈處斷漕船新造時各其地方官另加監董
정조 16년 · 목
宣惠堂上金尙集啓言近來稅船臭載殆無虛歲而九隻漕船之一時敗沒乃是設倉後初有之事沙格則無一渰死穀物則全數臭載故敗之情跡昭不可掩此而置之則後弊所關誠非細憂請分付道臣另加嚴覈當該都沙工依律處斷從之又啓言漕船新造時每隻上下之價殆近千金節目中至有封山松木許斫之令則法意甚重而至於造船之時該邑守令初無照管之事一委之監色之手所謂船材皆以破敗薄劣者苟然充數一遇風波輒致漂碎今番破船該地方官所當一益請罪而便屬令前今姑置之所敗九隻船勢將新造分付各其地方官毋或如前慢忽各別親自監董必以新材完緻造成若或有限內致敗之事則造船時當該地方官拿問重勘之意請申飭從之
정조 16년 · 강
命惠廳陳久來願受貢人處計減次分給所儲兩南布出給貢人以其所受來除留取用
정조 16년 · 목
宣惠堂上金尙集啓言穀物之用奮蓄新自是前例而宣惠各廳用餘之米多年陳久旣不堪上下於貢價又不合出給於發賣者殆至九千石仍而置之則勢將無用而後已目今米直翔貴民窮轉甚如欲區處此正其時依移納例限三十朔願受貢人處計減次分給或似得宣故往復大臣則亦以爲便好請依此爲之從之又啓言三南先受布之出給貢人不無弊端蓋以布品麤劣皆不願受而數旣無多故仍因分給矣一自兩南錢布參半邑純布變通之後上納之數比前倍增新受之布因此漸多不但貢人輩呼冤今年嶺南收租旣減縮臭載又夥然前頭需用之苟艱誠非細慮今若以兩南所儲之布出給貢人後依均廳移納例限三十朔以其所受米除留取用則事甚便好大臣之意如此故敢此仰達敎曰有司堂上各陳所見行司直徐有隣曰兩南布產邑大同以布上納之後布儲比前稍裕而毋論多少係是各貢人應受之物每年先受布太上下時依規例通同均排於各貢則雖非限朔換米之擧似無爲弊之端矣戶曹判書趙鼎鎭曰雖未知前例之如何而米條除留太多則都民似以爲難矣尙集曰旣以三十朔爲限則似無此弊矣敎以若於未暑前出給在民爲益不少今未免後時聞於卿言亦果爲然則前此次對之不奏甚可歎然民情猶願云依爲之此後布產邑所納俱便於京鄕民之方退與大臣相議回啓
정조 16년 · 강
命畿甸被災處代播木麥依已例擧行
정조 16년 · 목
京畿句管堂上徐有防啓言今年雨水畿甸則幸無大段被災之患而但山峽高燥之處沿江沈墊之地全棄可惜在前如此之時木麥代播多收實效請依已例分付道臣另飭守宰着意擧行俾免陳荒之弊從之
정조 16년 · 강
飭嶺南儲穀之方
정조 16년 · 목
嶺南句管堂上李秉模啓言今番兩水嶺南最過目下先務莫如儲穀留庫摘奸各別申飭俾無應文備例之弊濟倉穀之捧留於各其邑海倉纔有新定式若於今秋認以法意之稍弛麤荒捧上不謹典守則其在預備之道豈可成說乎請竝爲嚴飭毋使犯科從之敎以濟民倉待畢捧發遣備卽摘奸俾有實效
정조 16년 · 강
判敦寧金履素上疏賜例批
정조 16년 · 목
疏略曰臣不忠無狀遭罹罔極以愆尤則萬殞難贖而殿下悉燭其事實以污衊則千濯萬洗而殿下亦賜之薰沐人則欲坑坎而我殿下拔之世則皆捃摭而我殿下恕之身家之得保矣性命之獲全矣臣雖卽日滅死可以歸見祖先闔門感泣北望攢手退伏鄕廬杜門自訟區區塵刹之報只卜於他生矣乃於千萬夢寐之外又有隆天厚地之渥曲費聖念而刪去臺臣之啓旋界樞銜而許作無故之人仍飭上來辭敎委曲膽聆所及莫不聳動敦府除命此際踵下如臣孤恩負德死有餘罪者何以得此於聖明之下也臣自承恩敎不敢一向偃處蒼黃登途來伏城下而第念滓穢餘蹤旣不可以恒人自居亦不當以朝紳自處則揚揚入修門而齒班聯初非可論此非敢意到於顧恤廉隅愛惜身名而然也卽是事理之所不得不爾則今玆踼蹶上來秖爲其進詣郊坰之近叩謝海山之恩而已豈敢有一半分憑籍寵靈夤緣晉身之念於其間也哉伏乞聖慈亟命鐫名朝籍仍許屛跡田畝
정조 16년 · 강
大司憲鄭存中上疏賜例批
정조 16년 · 목
疏略曰臣伏聞刑曹罪人柳師文特命放釋噫嘻此何擧也其窮凶情狀一未盤問遽置疏釋之典者雖出於欽恤之德意終欠於明刑之王政伏願聖上亟命王府枷囚師文嚴鞫星漢期於得情而至於九宗孥籍之典事係應行不容少稽身犯大不敬口言大不道之凶逆視同未結案不許三司之請尤非所望於聖明者也益乞允兪俾嚴懲討扶植倫綱焉惟彼卑微如衛將者能知君命之有所不受殿下旣假以喉舌之任及加以愚濫之罪不諒其執藝之義恐傷於採蕘之德臣謂前五衛將許鏛汰職逐鄕之命亟賜反汗以盡來諫之道焉
정조 16년 · 강
副校理李魯述上疏賜例批
정조 16년 · 목
疏略曰臣於日者伏聞劇逆星漢父師文白放之命猥隨諸僚之後略控懲討之請及奉批旨兪音漠然臣不勝抑菀訝惑之至噫星賊之誣上不道渠旣筆之於書師文之凶言悖說又自其口而出梟肚獍腸父子相連積惡稔凶自然綻露者亦可見天理之難誣也今此師文特放之擧臣未敢知聖意之攸在而此賊負犯國人皆曰可殺人心所在天意可見以殿下大度弘量欲垂天地好生之德其於人心何哉其於天意何哉伏願聖明赫然快斷師文星漢亟命王府設鞫得情焉仍伏念臣之父子蒙被我殿下覆庇之恩坑坎之身復還袵席釁累之蹤再玷淸顯臣父臣聖模嘗泣語臣曰汝之一身非汝所有叩謝爲急私情何論是以區區冤菀之情不敢爲一暴之計凡有恩除竭蹶趨承誠以臣父之語銘在心肝故耳夫臣父卽一殘蔭而年旣衰老永謝斗祿亦有年所則人孰記識於臣父之名姓哉不幸臣早玷名途涉世昧方嘗一論及龜柱而不意衆怒如火爲世齮齕畢竟沈煥之之奏出而李普行之啓繼之乃引十數年前一邑宰事謂臣父與能賊相親而直驅之罔測之科外則受榮賊損使內實爲建德報仇向非我殿下曲保之恩則臣之族已赤矣噫人無知人之鑑則誰能割袖斷腕於逆節未著之前乎況臣父自辛卯盡室還鄕屛處丘壑蹤跡罕人京裏則與能賊聲息不期遠而自遠矣以此之故受此罪名寧不冤乎及臣伏奉己酉六月歲抄時所下傳敎則丁寧惻怛指眎生路每一擎讀涕血交逬庶幾從此伸暴有路顧臣罪通于天事未究竟處抱窮天之痛幽明之間此恨何極臣父在時臣不能自有其身一未陳暴而今若復事隱忍一味囁嚅則雖以容光之照其何以悉燭也故臣略暴崩迫之情兼附儒疏封章前宣播之非而見却喉院若臣鳴暴係臣私事雖無足仰塵崇聽名以言事終未上徹實是前古所無之事臣之疲劣不足有無受人凌侮無復餘地情朝論思之任緣臣而玷辱尙何顏面復抗通列乎伏乞聖慈亟降威罰
정조 16년 · 강
命肅靖門禜祭獻官金達淳及監察權訪事過後稟處承旨申獻朝遞差
정조 16년 · 목
敎曰以禁酒不禁草飭禁旣至嚴闊狹亦何如則館隸之犯禁於禁索之內云者極爲駭然當該獻官事過後先遞館職令該府拿問處之監察亦於事過後拿處朝筵以虔誠之意別遣承旨飭諭若能嚴明分付豈敢使帶隸犯禁乎傳命之不勤可知當該承旨遞差
정조 16년 · 목
該廳啓言中部全家頹壓一戶錢二兩東部全家頹壓三戶各錢二兩完少頹多九戶各布一疋南部完少頹多六戶各布一疋北部完少頹多二戶各布一疋西部全家頹壓三戶各錢二兩完少頹多四戶各布一疋依例分給
정조 16년 · 강
命沔川郡稅船致敗監色沙格等嚴覈得情
정조 16년 · 목
江華留守柳戇狀啓以爲月串鎭前洋沔川郡稅大同船一隻本月初三日沈沒之緣由已爲馳啓而卽接本府經歷李萬運所報則同日酉時馳往稅船沈沒處一邊多發民丁極力拯出一邊取考陳省細叩穀數則沔川郡辛亥條宣惠廳納米二百三十五石均廳納米十七石三斗八升零太四斗零戶曹納米五十八石六斗四升零豐儲倉納太一百石軍資監納太六十六石一斗六升零別營倉納米二百二十五石五斗六升零雜費米一百六十石七斗零太三十四石十二斗三升零合米六百九十六石七斗九升零太二百一石二斗九升零而自初三日至初五日所拯之米爲六百六十八石五斗五升乾拯米爲四石較諸元上納及雜費條則欠縮爲二十四石二斗四升零太則準數畢拯所拯米太依例給劣分給於民間而騎船監官片德文以染疾下陸不爲待令云故色吏沙格及本府指路監色等處發問目取招則色吏高致崗沙工張道蕃格軍全云宅等供本郡各衙門納穀物去五月二十四日裝載發船今月初一日到月串鎭所管玉浦適値潦雨留碇矣初三日夕水待晴行船次先爲擧帆稍俟潮滿之際上潦猝然橫奔下潮隨以驟至二水交迫船碇忽曳直走於月串鎭下石礖前故一船格卒各執沙於竹左右防遮該鎭僉使急發民丁持伐里索盡力牽曳而潮漲所驅船往如矣以人力萬無制船之路猛觸石礖至於再次鴟木先折荷板隨落瞥眼之間水滿船中幾至全覆之境矣幸賴僉使招船督民曳入淺浦之力穀物不至盡覆人命亦得全活至於米二十四石零欠縮本以難費條中物今番沈沒時不但十餘石漂失當初自本郡出給時船價十石依例除出船上什物已爲措備裝載上來時沙格等糧資數石亦爲糜費則此非元上納中所犯者設或元上納中所犯二十餘石之米不過爲沙格等十名二石餘分食則貪此些少之利自陷罔赦之罪乎故敗一款千萬瞹昧云指路監官宋興曄色吏具衡等供本郡稅船今月初一日來泊玉浦初三日夕水方擬行船矣上潦下潮一時撞擊作爲滙水船碇忽然曳去故僉使令招洞民左右防禦而水急風緊人力難制誤觸石礖船板折落水已滿船幾至全覆則一邊督民曳船一邊領船拯米所載穀物雖幸免多數漂失事出於本鎭前洋則前後勤護之誠徒歸虛地待勘之外無他所達云枚擧報來故色吏沙格及指格監色等處臣又發問目躬問則各人等供辭一如前招而格軍全云宅身病猝重云不得取招矣今此稅船之沈沒雖諉潦漲之橫奔本浦素稱平夷伊日亦無風浪則曳碇觸礖之說誠爲可疑而及使經歷從實査覈臣又多般廉探則本船敗沒在於白晝沼江諸民共所目見且船漢輩弄奸之有無惟從拯穀之準欠而明證則到今所拯米太元上納數不但俱爲準充其外雜費條幾皆拯得而欠縮米二十四石零內十二石以船械及糧資所入就船價條中亦已除用則實欠縮米爲十二石零致敗拯出之際自致漂失理或無怪恐不可以全歸於故敗之科而船人奸情亦難測度故色吏沙格等一幷嚴囚請令各該衙門稟處指路監色等自臣府從重科治計料所謂雜費條見錄於本郡元陳省中而今旣拯出則不可謂之元上納之外而還爲出給且來頭各衙門上納時必有劣米之計捧故雜費條幷與元上納一體分俵後往復各衙門及該道以爲從便區處之地乾淨米四石定色吏上送于戶曹○戶曹啓言觀此江華留守柳戇狀啓則沔川郡致敗稅船色吏沙格等請令各該衙門稟處矣本浦素稱平夷而無風白晝曳碇觸礖之說虛謊可疑且雖曰雜費上納前犯用致有二十四石未拯之弊究其情狀尤涉痛駭請在囚各人等嚴刑究問期於輸情監官片德文稱病落後格軍全云宅謂以身病不爲納招俱涉可疑兩漢亦卽拿致一體詳覈湖西稅穀二月發船三月上納事載在法典而雖或過限裝發果能無弊上納則未嘗有摘發論罪之事今此沔川郡五月念後裝載之狀旣登狀聞則晚時發船之罪有難容貸令本道指名現告拿問處之敗船掌內邊將月串鎭前僉使朴光采旣自王府拿問勘處更不擧論不善護送將校監色嚴刑懲礪所拯穀物旣已改色分俵竝與劣米太而待秋成依定式代錢上送而衙門區別爲先成册修報之意分付他餘穀物令該衙門稟處允之○宣惠廳以本廳穀物代錢上送事一體分付啓請允之
정조 16년 · 강
開拆京外殿最于熙政堂
정조 16년 · 목
承政院啓本注書李海淸初以記注勤敏上以癡濫可惡中改下禮曹啓本通禮院假引儀李鍵僅能成樣中江原監司啓本高城郡守金復根廨雖葺頹報或爽實中金化縣令洪益烈弊多溺嬖聽駭居媒銀溪察訪洪聖臣勒婚可駭幷下黃海監司啓本白川郡守沈禧旣勤撫字盍察糴麥松禾縣監兪靖柱不念前警終欠嚴束幷中全羅監司啓本都事金圭夏留旣不久謗何及聞綾州牧使尹耆東倘加振刷自是醇謹寶城郡守李檍且恕屢失所取誠勤樂安郡守洪采疇姑不深責將期來效高山縣監兪漢輔恬靜可尙綜密是勉興德縣監趙華錫頗似詳謹盍勤督逋高敞縣監申百祿務須誠慤期了虛逋海南縣監李運春儘是樸實宜察配囚旌義縣監許湜非不勤勵何欠束吏幷中井邑縣監尹▣數遞雖悶太昏奈何下平安監司啓本咸從府使白泳鎭束濕可尙査牒或疏价川郡守李顯昱誠切願治事有未察魚川察訪李果病未戢下竝中祥原郡守李邦祜倉監私貿衙客分糶下慶尙監司啓本東萊府使柳焵察隱則詳禦侮或疏玄風縣監洪大默旣勤恤災盍勉束濕金泉察訪李東宇馬政或疏竝中咸鏡監司啓本都事咸士謙佐幕久曠考坐亦闕三水府使吳載衡非不孜孜差欠料量長津府使申大偀治固無失病實難强高山察訪李基恒疏忽宜勉竝中○禮曹啓言本曹褒貶時社稷署令尹玄錫謂有身病不爲參謁事體未安請令吏曹中考施行允之
정조 16년 · 강
命雲觀公用以惠廳曆書價錢木先爲取用限年計減
정조 16년 · 목
觀象監啓言本監釐正節目啓下之後所八財力以惠廳應下公貨中限年先下限年計減事旣有筵敎矣惠廳每年應下曆書價錢一千三百二十兩零木五同九疋零五年條先令輸送限以十年每年九百兩零以應送曆書次次計減之意請分付惠廳允之
정조 16년 · 강
命時囚金達淳權訪分揀放送
정조 16년 · 강
賑廳以頹戶恤典題給啓
정조 16년 · 목
該廳啓言東部完少頹多四戶各布一疋西部全家頹壓五戶各錢二兩完少頹多六戶各布一疋南部完少頹多八戶各布一疋北部全家頹壓一戶錢二兩完少頹多一戶布一疋中部完少頹多一戶布一疋依例分給
정조 16년 · 강
命翰林李重蓮遷狀依例越送
정조 16년 · 목
承旨朴祐源啓言藝文館一奉敎李重蓮下位已滿四員今番都政例當越遷陞六而待敎徐有聞移拜注書不無掣礙之端故敢達矣敎以依例越遷
정조 16년 · 강
命松禾縣監兪靖柱等下考施行抱川縣監洪若浩中考施行
정조 16년 · 목
吏曹啓言本曹開拆坐起時考見諸道褒貶啓本則松禾縣監兪靖柱以不念前警終欠嚴束爲目全羅都事金圭夏以留旣不久謗何及聞爲目則幷宜置下考而置諸中考抱川縣監洪若浩以豈不責備亦足觀過爲目則宜置中考而置諸上考殊無嚴明殿最之意請三道道臣竝推考兪靖柱金圭夏罷黜洪若浩中考施行允之
정조 16년 · 강
命襄陽續田陳廢處依杅城例免稅
정조 16년 · 목
江原監司尹師國狀啓以爲襄陽續田陳廢之數發遣褊裨摘奸則陳田都數合爲四十九結十二負零內四十四結三十四負零則年久陳廢便成樹木之場四結三十六負則以浦落初無田形四十一負零則流來覆沙未得起墾故其中覆沙處今方申飭該邑勸民還起至於年久陳荒及浦落四十八結七十一負零誠如繡啓所論無異杆城之奮陳若蒙一視之澤可免白徵之弊敎曰其在一視之政豈可一爲一否依杆城例爲之俾除白徵之弊事令廟堂分付
정조 16년 · 강
大司憲鄭存中陳疏賜批
정조 16년 · 목
疏略曰臣伏見晝紙以嶺漕事筵臣有奏飭敎申嚴臣竊有愚見敢此冒陳蓋其船運之法無論漕船與私船或豈無致敗之患而大扺漕船則以有約束之嚴故上納每多無弊私船則以無統攝之事故臭載間多相續以是湖沿民情必欲以私船同編漕船雖自備財力買地設倉猶不辭也呈訴營邑已多年所尙今未決者誠以朝家之不肯允許也朝家之不許者蓋以江民之生涯不可不恤也船材之難繼不可不念也船中之許多浮費又不可不計也今以江民依前運稅似無所妨而但私船篙工皆是船主差人故此輩不念朝家之德惟恣一己之慾貪多務得勒占濫載其臭載之相繼蓋以此也臣則以爲私船之下往湖南者作綱屬之于各該漕所而列邑稅米爲本倅者不自專管一依漕運邑例親爲領來於漕所與差員眼同精捧則載於京來私船後裝發遲速海路行止一聽差員之節制則江民少失利之歎國穀無臭載之患此豈非民國之兩便乎此法之於湖南行之數年旋卽廢閣甚可惜也至於嶺漕漕路尤遠其運倍艱懲創其臭載前轍廢而不行殆近屢百餘年幸得復設無弊漕運其有補於國家者誠大矣今番萬餘石致敗專由於差員之不善檢束到處遲留以至節晚海暗路迷之致也向來廟堂必欲別擇差員以嚴節制而嶺藩之防塞者或慮其差員勢重捧稅較濫而然耶蓋納稅之倅欲其輕捧而利民領運之員惟思準捧而順納此固事勢之所必至而旣有領納之本倅又有都差員之操制則假使差員之權比前稍重亦豈忍重斂於民而歸怨於朝廷耶湖南漕運則擇送差員用其履歷故迄今幾年終鮮致敗此乃明驗也臣謂嶺南差員則昌原府使依前以堂下差送與東萊晉州虞候皆作履歷窠一依湖南法聖群山例擧行而一入滄溟之後咫尺之間號令有所難通自今三南差使員各賜尙方劍一口任其沙格生殺之權則必有節制之嚴庶無疏虞之患矣伏願下臣此章於廟堂亟令商確而裁處焉批以嶺南漕船領運差員履歷事許令廟堂回啓稟處而各賜尙方劍一口事未知爲然職非將帥名是差員則雖有劍渠可司其命乎作奸沙格之當律設法以後未聞擧而施之例推幾年必送原籍官而後已法之不嚴令之不信類若此此由道伯之不嚴覈仁恕之弊自道伯已先犯則何必獨責差使員之强梁也
정조 16년 · 목
該廳啓言東部全家頹壓三戶各錢二兩完少頹多八戶各布一疋西部全家頹壓八戶各錢二兩完少頹多四戶各布一疋南部全家頹壓二戶各錢二兩完少頹多五戶各布一疋北部全家頹壓二戶各錢二兩完少頹多五戶各布一疋依例分給
정조 16년 · 강
分遣史官宣傳官摘奸各部頹戶別施恤典
정조 16년 · 목
昨日命史官李重蓮等九人分往城內各部頹壓民戶毋論全頹與完少頹多頹少完多一一摘奸尋命宣傳官金益彬追往中部字內更加看審又命宣傳官洪栒等八人分往各部字內自城內至于江郊逐戶摘奸以來至是記事官李重蓮書啓臣敬奉聖敎馳往中部字內逐戶看審抄出其完多頹少及雖非頹壓而殘獨戶之滲漏傾圮所見可矜者一一列錄完多頹少秩良人姜億龍等五戶非頹壓而所見可矜秩進士沈翼賢等七戶○注書徐有聞記注官金良倜等書啓臣等敬奉聖敎馳往東部字內分洞摘奸頹多完少及完多頹少者竝爲後錄頹多完少秩砲手文道漢等二戶完多頹少秩良人李卜世等四戶○副校理金翰東兵曹佐郞洪秀晚等書啓臣等敬奉聖敎馳往西部字內逐戶審察則完多頹少者未蒙恤典或有未盡頹壓而全家欹危將頹者竝爲抄出後錄完少頹多秩幼學宋義淵等五戶完多頹少秩僉知金顯慶等三十二戶○記事官洪樂游李海淸等書啓臣等敬奉聖敎馳往南部字內分洞摘奸完多頹少之戶詳細看審列錄于左良人盧尙玉等二十一戶○記事官鄭觀輝承膺祚等書啓臣敬奉聖敎馳往北部字內分洞摘奸完多頹少之戶一一看審列錄于左良人張壽應等二十戶○敎曰別遣史官摘奸則其所顧恤若無另拔常格當此暑雨何以庇身書啓之下招致該郞依筵敎分給其中營卒官奴令各其所管處拔例賙給事分付○宣傳官金益彬書啓臣敬奉聖敎馳往中部字內逐戶摘奸頹壓傾圮民戶區別開錄頹壓秩前察訪金浤等二戶滲漏傾圮秩前訓鍊僉正金尙墀等十戶敎曰依俄者下敎擧行事分付該廳
정조 16년 · 강
召見有司堂上徐有隣于重熙堂
정조 16년 · 강
革罷曆書中新頒節氣添刊之規
정조 16년 · 목
稟事閣臣徐有防啓言協紀辨方等册子臣方承命監董其抄刻之役而第於曆書中新頒節氣一事適因言端敢達矣昨年之自雲觀添刊三張者蓋欲推地方之遠近驗節氣之早晚而第農家節氣東西南北江海峽野地各不同節亦隨異而若其彼此之差殊特不過分刻之間況耕鑿雖雖之類不識不知專昧推步之法則今雖廣布而遍行徒歸觀瞻之美別無利害之端且其添刊之際本監事役之不逮京外買賣之難便自致掣肘妨礙之弊方外諸議亦以爲似當趁卽釐改云而職非句管不敢遽請停罷請下詢大臣處之敎以其時適値試事酬應汗漫爲批矣其後見曆書果如卿意況無甚所益而爲弊又如此則莫如勿爲何必稟處令廟堂分付該監使之依舊規爲之
정조 16년 · 강
命慈宮誕辰陳賀權停只進表裏
정조 16년 · 목
禮曹以陳賀節目磨鍊啓稟敎以旣承慈敎以進表裏磨鍊
정조 16년 · 강
命日次儒生殿講以製述代行
정조 16년 · 목
先是政院以十六日日次儒生殿講啓稟至是敎曰明日以製述爲之上齋生雖到記外入來者許赴四學生亦於齋任外入來者許赴處所以泮宮爲之試官則文任及閣臣爲之試紙用大好紙以此分付弘文提學待開門牌招
정조 16년 · 강
有政吏曹判書金思穆參議徐道修進
정조 16년 · 목
敎曰政官牌招開政在外文任許遞今日政差出○以李秉鼎爲吏曹參判李尙度爲副修撰徐有隣爲弘文提學鄭昌順金憙新通也
정조 16년 · 강
敍前承旨李冕膺
정조 16년 · 강
命宣薦及守部薦取才待快晴更試
정조 16년 · 목
兵曹啓言宣薦內禁衛取才時三技以上入格單子書入而西關武士雨勢頗緊無以試取更爲定日取才計料敎曰雨勢如許則當待晴爲之何以仍爲設行乎勢難盡其才遺珠可知已入格者外待快晴更爲取才宣薦若此則守部薦何異乎一體依此爲之
정조 16년 · 강
命廚院日供生鮮從便代捧
정조 16년 · 목
司饔院啓言漁夫貢人等呼訴內近因霖雨江水大漲漁船不得往來逐日洪上生鮮萬無繼封之路雨霽水退間依前以他魚及活雞參半代封云矣在前如此之時例有參半代封之規而自下不敢擅便敎曰無論參半與三分二從便代捧亦令畿營知悉
정조 16년 · 강
賑廳以咸興永興上來人回糧題給啓
정조 16년 · 목
該廳啓言依下敎咸興永興上來二十二人處各糧米二石錢十兩分給
정조 16년 · 강
命宣傳官摘奸頹戶恤典依昨日例區別分給
정조 16년 · 목
宣傳官洪栒書啓臣敬奉聖敎馳往東部字內頹戶看審未受恤典及姑未報部之戶一一後錄未受恤典秩良人李順興等五十戶未報秩御營軍張春老等十一戶○宣傳官李惟秀李儒燁等書啓臣等敬奉聖敎馳往西部各契頹壓民家詳細摘奸未八恤典者抄出後錄而栗島土亭麻浦下邊等處水滿間浦勢無通涉不得看審幼學洪夏燮等五十七戶○宣傳官李馨秀金相九等書啓臣等敬奉聖敎馳往南部各契詳細看審頹戶之未入恤典者精抄後錄將仕郞崔應鎭等四十七戶○宣傳官李甲會李煥益等書啓臣等敬奉聖敎分往北部字內頹壓民戶詳細看審列錄于後而汝矣島水漲難涉不得看審五衛將李相謙等五十七戶幷敎以依昨日例區別分給
정조 16년 · 강
賑廳各營內司以頹戶別施恤典題給啓
정조 16년 · 목
中部完多頹少五戶非頹壓而所見可矜七戶合十二戶史官書啓頹壓十一戶內五戶史官書啓疊入實六戶滲漏傾圮十七戶內七戶史官書啓疊八實十戶宣傳官書啓東部完多頹少六戶史官書啓完多頹少六十一戶內一戶史官書啓疊入實六十戶宣傳官書啓西部完少頹多五戶完多頹少三十二戶合三十七戶史官書啓完多頹少五十七戶內八戶史官書啓疊入實四十九戶宣傳官書啓南部完多頹少二十一戶史官書啓完多頹少四十七戶內十四戶史官書啓疊入實三十三戶宣傳官書啓北部完多頹少二十戶史官書啓完多頹少五十七戶內五戶史官書啓疊入實五十二戶宣傳官書啓以上三百六戶各錢二兩分給賑廳二百五十八戶壯勇營三戶龍虎營三戶訓鍊都監二十五戶禁衛營四戶御營廳十戶守禦廳二戶內司一戶
정조 16년 · 목
義禁府啓言輊囚放釋事命下矣時囚罪人金命淑廉成彩竝放送
정조 16년 · 목
該廳啓言東部全家頹壓二戶西部全家頹壓十九戶全家漂失五戶南部全家頹壓三戶各錢二兩東部完少頹多七戶西部完少頹多二十七戶南部完少頹多一戶各布一疋依例分給
정조 16년 · 강
知敦寧金文淳陳疏賜例批
정조 16년 · 강
召見諸承旨閣臣于重熙堂
정조 16년 · 목
予曰今日卽慈宮誕辰元子初度而元子方侍坐故欲令卿等入見使之入侍矣仍命諸臣仰瞻諸臣仰瞻元子官親取盤中珍果頒賜于諸臣諸臣等薺奏曰睿姿日就岐嶷凝然端坐儼然俯臨延接諸臣遍頒珍果大聖人氣像出尋常萬萬實是我東方億萬年無疆之福臣等懽忭之極直欲手舞足蹈矣予曰弘提持先捧收券來待乎榮輔曰方來待矣
정조 16년 · 강
命百歲及八九十歲老人米肉依歲饌例題給其中百歲老人前知事李如尙特加一資優給衣資文蔭武徒流罷削以下罪名及士庶徒流輊罪竝蕩滌儒生停擧亦爲分揀
정조 16년 · 강
考下日次儒生製述試券命進士曺錫中幼學洪致榮竝直赴殿試進士尹宗基等竝直赴會試進士李敎明等各給分
정조 16년 · 목
以俾爾昌而熾俾爾壽而富黃髮台背萬有千歲爲賦題仍敎曰都承旨與弘文提學持此御題偕往泮宮太學上齊生及四學生試取以來太學生四學生各書紙頭事分付○收券行科次後敎曰今六月朔日次儒生製述太學生居首進士曺錫中四學生居首幼學洪致榮竝直赴殿試之次太學生進士尹宗基四學生幼學李元七竝直赴會試之次太學生進士李敎明任希復趙道宇生員李箕采進士南翼中朴宗臣金碩鉉生員李儒亨四學生幼學朴宗履李趾憲趙啓煥業儒李旭秀幼學鄭始晦許源尹䄷李晢彬各給二分
정조 16년 · 강
遣傳香承旨詣宗廟奉審摘奸
정조 16년 · 강
命獻陵社稷慰安祭不卜日設行
정조 16년 · 목
禮曹啓言獻陵兩陵上曲墻頹圮慰安祭不卜日今二十一日設行而修改之節請本曹堂郞依例進去奉審後稟處允之又啓言社稷神室西邊內墻頹圮慰安祭不卜日今二十一日設行而修改之節請待快晴擇日擧行允之
정조 16년 · 강
以尹弼秉爲東萊府使備薦也
정조 16년 · 강
遞承旨徐榮輔以洪義榮代之前望也
정조 16년 · 강
命定陵和陵齋室改建監董參奉吳大良陞敍擊毬亭重建監董司果李宅明加資
정조 16년 · 목
咸鏡監司李文源狀啓以爲定陵和陵齊室年久頹圮政思改構之際昨冬風雪火巢內松檜之拔倒者其數不些故仍以其材改建齊室與廯舍合二十二間而本陵參奉吳太良使之看役于今六朔獨自擔當董飭今已訖工自下請賞事涉干恩而所重自別緣由馳啓敎以勤勞可尙陞敍事回諭又狀啓以爲擊毬亭在於臣營東南距三十里地所重自別而處在臨海受風之地將至頹覆之境故臣鳩聚材瓦今四月始役重建上樑今纔完役坐向間數一依舊制十二間新構而舊樑上邊書云崇禎後甲寅五月十五日觀察使南九萬創建後四十五年戊戌三月初八日觀察使李坦重修事係古蹟敢此陳聞而臣營城機庫別將司果李宅明使之監董終始擧行厥功甚勞而事涉干恩不敢請賞緣由馳啓敎以加資事回諭
정조 16년 · 강
賑恤廳以頹戶恤典分給啓
정조 16년 · 목
該廳啓言全家頹壓東部二戶西部十一戶南部五戶北部十一戶各錢二兩完少頹多東部十一戶西部十戶南部二十九戶北部六戶各布一疋依例分給又啓言各部頹戶摘奸宣傳官書啓批旨內依昨日例區別分給事命下矣書啓中已蒙恤典者及營卒外完多頹少未蒙恤典之類中部十五戶東部三十二戶西部四十三戶南部二十三戶北部三十戶各錢二兩分給
정조 16년 · 강
召見輪對官于永肅門
정조 16년 · 강
點下吏兵批歲抄
정조 16년 · 목
敎曰吏兵批歲抄中關係應仍者外前右議政朴宗岳事關世道仍前監司朴天衡事關民事減一等其餘一依點下被謫蒙放者奪告身者削版者幷蕩滌敍用職牒還給者不敍者罷職罷黜者幷敍用○被謫蒙放秩前郡守鄭國仁前獻官李義行前監司沈頤之前主簿金成九前判書金文淳前參判沈煥之前參議李冕膺前別將任屹前哨官申達夏前內乘李溏李堯憲奪告身秩前監役李翊永前縣監金聖準李景壽具允德李永喆白東修李甲龍前察訪李斌李顯秀前注書申龜朝前大祝魚用謙前別檢申漵前承旨徐有成尹㬦前府尹李家煥前佐郞趙儀逵申光河前判官孫俊民前典祀官李彥祜安策姜文會高宅謙前監察李福休前牧使洪守榮前郡守呂萬永趙祥逵林性運前正郞韓永逵前巡將李文會前中軍李運昌前經歷金鍾翕前別將吳性寬前護軍申大謙前僉使朴昌源前騎士將李光進前守門將金福祥幷蕩滌敍用放逐鄕里秩前郞廳趙瑗蕩滌削去仕版秩前贊者鄭璯前謁者金象禹法已施何足責蕩滌敍用削職秩前縣監李承薰李始源羅烈前左尹洪檢前令李度文李胤福朴載德閔垠柳明渭前參奉沈公著李普衍任希默權應範李廷書前別檢李祖承李尙度鄭致淳李升運前千總李潤春前都事沈弘祖幷給牒敍用職牒還給秩前哨官李仁默閔宗爀李商一罷職不敍秩前提調李祖承前副修撰朴宗來前校理金羲淳前持平柳誨前承旨金履翼李翼晉罷職秩前郡守李昌郁丁志德李潞秀趙祥逵趙廷鉉呂萬永前縣監李始源李寅植趙雲衢洪尙德李元植李翼海洪秉臣尹悅閔光暹白東修李顯民前直長李羲雲任厚常前判官尹秀東前察訪李甲龍趙德亮前監察金晦彬前牧使金履珪前府使洪龍健李復燮李潤章前守衛官慶弼國前博士閔廣魯前縣令金宗洙前令呂駿永前判書洪檍前承旨申耆尹弼秉金履翼李翼晉尹行任前校理申馥李魯述前副校理李貞運尹致性李羽晉李普天前副修撰韓光植朴奎淳李顯默鄭東觀前修撰權坪宋翼孝宋民載前執義沈能翼權恢前掌令李柱延鄭景祚前持平鄭魯榮沈達漢前司諫柳雲羽前正言韓致應嚴耆前應敎李太亨前大司諫金履禧前奉敎李重蓮洪樂游前正字宋應望前僉使具達遠呂從周前萬戶李成春幷敍用降資秩前府使金憙具綜前兵使元厚鎭前庶尹曺允大前郡守王漢禎前牧使張顯國法已施亦有可據幷還資
정조 16년 · 목
西部全家頹壓三戶各錢二兩完少頹多一戶布一疋依例分給
정조 16년 · 강
遣傳香承旨詣社稷奉審摘奸
정조 16년 · 강
召見備局有司堂上徐有隣鄭昌順李秉模趙鼎鎭稟事堂上金華鎭鄭好仁金尙集徐有大于誠正閣
정조 16년 · 목
政院以今日次對大臣身病不得來會啓敎以諸宰中如有稟事者來待
정조 16년 · 강
命嶺南漕運差員以履歷窠差送事置之
정조 16년 · 목
有司堂上徐有隣趙鼎鎭啓言卽見大司憲鄭存中上疏則以爲湖南漕運則擇送差員用其履歷迄今幾年終鮮致敗若言泛海操切專在差員嶺南差員則昌原府使依前以堂下差送與東萊晉州虞候皆作履歷窠一依法聖群山例擧行爲辭矣欲善漕運先擇差員臺臣所論不無意見而第差員之擧行勤慢在於得人不在於履歷與否且虞候之職亦非騎船之官依前置之允合事宜而大臣適未入侍請問于大臣更爲稟處敎曰遣備郞以大臣之意草記回啓○備局啓言漕轉法意至重且大另擇差員在所不已而第莅事勤慢在於得人不在於履歷與否誠如有司諸堂所奏昌原府使之還作堂下別無意義至於兩虞候不但非騎船之官東萊水營則以接倭邊地備置戰船佐管海務風和六朔政値當節騎船一款尤非可論上疏內辭意請置之允之
정조 16년 · 강
命水站船隻竝屬舟橋司
정조 16년 · 목
左參贊金華鎭啓言站船之作一痼弊厥有久矣臣於年前疏請變通而不過十數年許多弊端又復如前矣國初設置之站船今不可遽議革罷則都庫主人與船人之弊亦不可不念臣意則水站船隻竝屬舟槁司以爲涉灘處浮槁之備而若有造船改槊之價自本司參量年條趁期捧給於都庫主人而造改之際亦令句檢務從堅緻如或限前破傷使其主人擔當改備申明定式則庶可免故敗之患至於領運一節差員與監色若能畏忌著意檢察豈至有沙工輩無面之弊乎及其虧欠之後只責迷頑之沙工而領來之人初無箚着分徵之事故一任船漢恣意偸弄烏在其領納之意也大扺站船設施之物力統以計數本自夥然捧稅時剩色及二價之磨鍊亦甚不少今於釐正之時別加消詳嚴防京外誅求之弊修明造船領運之法則似或爲一半分矯捄之道矣從之
정조 16년 · 강
命箭串拯活人命鄭春三等竝施賞加之典
정조 16년 · 목
漢城判尹鄭好仁啓言卽接南部都事南鶴玄所報則去五月潦水頃刻之間箭串三村擧皆沈沒漂流渰沒迫在呼吸一契居閑良鄭春三鄭五徵金章彥二契居閑良崔興泰洪仁興李道元中村居折衝申漢明等各持船隻次次載運千餘人命挺身拯救無一人致傷云涉險拯活如是夥多誠甚嘉尙宜有褒賞之擧而事係恩典敢此仰達矣敎曰救活人命至於此多何待該曹回啓竝施賞加之典
정조 16년 · 강
命宣薦內禁衛降定訓局保人一竝分揀
정조 16년 · 목
訓鍊大將徐有大啓言昨年冬宣薦內禁衛試射時無分之類十五人因傳敎降定本局保人矣當此大小同慶之日宜蒙一體曠蕩之典而事關罰定敢此仰達矣敎以一竝分揀
정조 16년 · 강
命兼內乘尹範行別將之任今姑改差
정조 16년 · 목
訓鍊大將徐有大啓言本局馬兵別將尹範行日前受點兼內乘矣軍門將官之兼行內乘雖無應遞之例近來內乘職務與前有異本局番次亦甚苟簡請尹範行別將之任今姑改差從之
정조 16년 · 강
吏曹參判李秉鼎上疏賜例批
정조 16년 · 목
疏略曰今玆天官新命又奚爲而及於臣也臣手奉恩誥以首頓地惝怳感激罔知攸措噫義關辨別徒知涓埃之思報事係激揚不顧鋒鏑之叢集轉喉而觸諱無挾而自特卽臣平生病痛衆怒群咻寔崇於此而乃若暗地假手逞私售憾非但臣不忍爲亦臣所不能爲也不幸數遭銓任便作擠臣奇貨吹覓於依俙髣髴之際構煽於虛無空蕩之中鬼車蜮弩不勝紛紛蓋其意非直欲戕害臣一身而已嗚呼倘微我聖上默運造化曲加全保之至仁大德則爲虀爲粉亦已久矣苟使臣雖無目下情踪固不可厭然復廁於僨誤之地況今自靖之義尤何可看作宿趼猥玷淸顯殆同無故之平人也哉臣之從前受恩與天無極而今番蒙被千古罕比區區所自矢者惟是夷險湯火生死向前庶可以報答萬一歸見先臣而第玆銓地一步便成鐵限祗肅參班只爲微誠之粗伸寅緣冒叨初非私分之敢出大政不遠轉動無路跼高蹐厚冞增隕越伏乞曲賜矜諒將臣所帶職名亟行鐫改
정조 16년 · 강
命北關設賑守令邊將及私賑願納人施賞有差